Στην έναρξη του νέου σχολικού έτους και αφήνοντας πίσω μας μια ιδιαίτερα δύσκολη χρονιά, θα ήθελα να τονίσω ότι και η χρονιά που έρχεται, ξεκινάει, για μία ακόμη φορά, σε συνθήκες πανδημίας, παρόλο που οι όροι είναι ευνοϊκότεροι σε σχέση με πέρσι, καθώς ο εμβολιασμός κατά του COVID-19 έχει δημιουργήσει ένα σχετικά αποτελεσματικό τείχος προστασίας. Ωστόσο η τήρηση των υγειονομικών πρωτοκόλλων είναι επιβεβλημένη για μία ακόμη χρονιά. Στόχος όλων μας θα πρέπει να είναι να προστατεύσουμε την υγεία και την ψυχολογία όλων και κυρίως των μαθητών, έτσι ώστε να τους βοηθήσουμε να παραμείνουν δυνατοί, υγιείς και έτοιμοι να δεχτούν νέες γνώσεις και εμπειρίες. Σε αυτή τη προσπάθεια δεν χωρούν αντιπαραθέσεις και προτεραιότητα όλων είναι πάντα τα παιδιά μας. Θα ήθελα να απευθυνθώ ιδιαιτέρως στους νέους συναδέλφους που διορίστηκαν αυτή τη χρονιά, είτε ως μόνιμοι, είτε ως αναπληρωτές, να τους καλωσορίσω και να τους ευχηθώ καλή σταδιοδρομία, υπενθυμίζοντας ότι το αίσθημα ευθύνης απέναντι στους μαθητές είναι αδιαπραγμάτευτη προϋπόθεση για τον εκπαιδευτικό. Τέλος, από τη θέση της Διευθύντριας Πρωτοβάθμιας Εκπαίδευσης θα ήθελα να ευχηθώ σε όλους τους εκπαιδευτικούς, μαθητές και γονείς του νομού Δράμας, καλή σχολική χρονιά με υγεία και πρόοδο!